Author: Peter
Last saved by: _testuser
Company: urad

Predkladacia správa

Úrad pre verejné obstarávanie na základe úlohy C.2  uznesenia vlády Slovenskej republiky č. 228 zo dňa 7. marca 2001, predkladá Informáciu o celkovom štatistickom vyhodnotení procesu verejného obstarávania za rok 2002, ktorá je spracovaná z vyhodnotenia štatistických výkazov. Svojím obsahom dopĺňa správu o činnosti Úradu pre verejné obstarávanie za rok 2002, ktorá čerpá údaje z oznámení uverejnených vo Vestníku verejného obstarávania. Správu vláda Slovenskej republiky prerokovala a vzala na vedomie na rokovaní dňa 10. apríla 2003. Údaje v  obidvoch uvedených materiáloch nie sú totožné z dôvodu použitia rozdielnych vstupných údajov. 
Obsahom materiálu je informácia o uplatňovaní verejného obstarávania za predchádzajúci rok podľa zákona č. 263/1999 Z. z. o verejnom obstarávaní a o zmene a doplnení niektorých zákonov, ako vyplýva zo zmien a doplnení vykonaných zákonom č. 557/2001 Z. z. Informácia bola spracovaná z vyplnených štatistických výkazov obstarávateľov. Relevantné časti budú zovšeobecnené a použité pri rokovaniach so zástupcami Európskej komisie, OECD/SIGMA a inými zahraničnými partnermi.
	Okrem podrobnej analýzy verejného obstarávania z hľadiska štatistických údajov celkom, materiál obsahuje rozbor zmlúv s úspešnými uchádzačmi so sídlom v zahraničí a prílohy s grafickým a tabuľkovým znázornením ukazovateľov. 
	Informácia o celkovom štatistickom vyhodnotení procesu verejného obstarávania za rok 2002 nemá finančný, ekonomický, environmentálny dopad a ani dopad na zamestnanosť.

	Predložený materiál má informatívny charakter, a preto nebol predložený na medzirezortné pripomienkové konanie.

Tento materiál môže byť zverejnený v súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií). Úrad pre verejné obstarávanie zverejní túto informáciu na svojej internetovej stránke. Vybrané state budú k dispozícii aj v anglickej verzii.

Vzhľadom na to, že spracovanie stále väčšieho množstva výkazov je časovo veľmi náročné, Úrad pre verejné obstarávanie navrhuje zmenu termínu predkladania predmetného materiálu na rokovanie vlády SR v nasledujúcom období. Z dôvodu narastajúceho počtu obstarávateľov, ktorí uplatňujú metódy verejného obstarávania, narastá aj počet spracovaných štatistických formulárov. Podrobné spracovanie štatistických správ o nadlimitných a podlimitných metódach verejného obstarávania v členení podľa obstarávateľov jednotlivo za kategórie obstarávateľov v členení na ústrednú štátnu správu, miestnu samosprávu a prirodzené monopoly, podľa metód verejného obstarávania, ale aj predmetov verejného obstarávania (tovar, práca, služba) bude Úrad pre verejné obstarávanie po vstupe do EÚ povinne predkladať aj Európskej komisii.